**Έκθεση της Κοινοβουλευτικής Επιτροπής Παιδείας και Πολιτισμού για τους κανονισμούς «Οι περί Τεχνολογικού Πανεπιστημίου Κύπρου (Σχολές και Τμήματα κατά Σχολή) (Τροποποιητικοί) Κανονισμοί του 2022»**

**Παρόντες:**

Παύλος Μυλωνάς, πρόεδρος Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Χρίστος Χριστοφίδης Ανδρέας Θεμιστοκλέους

Η Κοινοβουλευτική Επιτροπή Παιδείας και Πολιτισμού εξέτασε τους πιο πάνω κανονισμούς σε δύο συνεδρίες της, που πραγματοποιήθηκαν στις 10 Μαΐου και 7 Ιουνίου 2023. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, της Νομικής Υπηρεσίας, του Τεχνολογικού Πανεπιστημίου Κύπρου (ΤΕΠΑΚ), του Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ) και της Φοιτητικής Ένωσης του Τεχνολογικού Πανεπιστημίου Κύπρου (ΦΕΤΕΠΑΚ).

Η Συντεχνία Ακαδημαϊκού Προσωπικού του Τεχνολογικού Πανεπιστημίου Κύπρου (ΣΑΠ-ΤΕΠΑΚ), παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Χρύσανθος Σαββίδης, Μάριος Μαυρίδης και Χρίστος Χριστόφιας.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 23 και 38 του περί Τεχνολογικού Πανεπιστημίου Κύπρου Νόμου, είναι η τροποποίηση των υφιστάμενων περί Τεχνολογικού Πανεπιστημίου Κύπρου (Σχολές και Τμήματα ανά Σχολή) Κανονισμών, ώστε να μετονομαστεί το Τμήμα Δημόσιας Επικοινωνίας της Σχολής Επικοινωνίας και Μέσων Ενημέρωσης σε Τμήμα Ολοκληρωμένης Επικοινωνίας Μάρκετινγκ. Ειδικότερα, με την προτεινόμενη τροποποίηση η νέα ονομασία του εν λόγω τμήματος θα συνάδει με το περιεχόμενο των προγραμμάτων σπουδών που αυτό προσφέρει, καθώς και με την έρευνα που διεξάγει.

Στο πλαίσιο της συζήτησης ενώπιον της επιτροπής οι εκπρόσωποι του ΤΕΠΑΚ εισηγήθηκαν την τροποποίηση της προτεινόμενης ονομασίας του πιο πάνω τμήματος για σκοπούς απλοποίησής της, ώστε αυτό να τιτλοφορείται ως Τμήμα Επικοινωνίας και Μάρκετινγκ.

Σημειώνεται ότι ο εκπρόσωπος του ΔΙΠΑΕ επιφυλάχθηκε να τοποθετηθεί επί της πιο πάνω εισήγησης για τροποποίηση της προτεινόμενης ονομασίας και ζήτησε από το ΤΕΠΑΚ όπως καταθέσει επίσημα στον ΔΙΠΑΕ την εισήγηση αυτή, ούτως ώστε να εξεταστεί από το Συμβούλιο του ΔΙΠΑΕ.

Όλοι όσοι κλήθηκαν και παρευρέθηκαν ενώπιον της επιτροπής συμφώνησαν με την ανάγκη μετονομασίας του πιο πάνω τμήματος του ΤΕΠΑΚ και δεν έφεραν ένσταση στην εισήγηση για μετονομασία του σε Τμήμα Επικοινωνίας και Μάρκετινγκ.

Σε μεταγενέστερο στάδιο της συνεδρίας της επιτροπής ο εκπρόσωπος του ΔΙΠΑΕ ενημέρωσε την επιτροπή ότι το Συμβούλιο του ΔΙΠΑΕ ενέκρινε την ως άνω εισήγηση του ΤΕΠΑΚ για τροποποίηση της προτεινόμενης ονομασίας του εν λόγω τμήματος.

Με βάση τα πιο πάνω, η Κοινοβουλευτική Επιτροπή Παιδείας και Πολιτισμού, αφού τροποποίησε σύμφωνα με τα πιο πάνω το κείμενο των κανονισμών, ομόφωνα εισηγείται στην ολομέλεια του σώματος την έγκρισή τους.

19 Ιουνίου 2023

Αρ. Φακ.: 23.03.059.079-2022

ΘΒΚ/XX/ΧΜ